作者:牛僧孺
標題:李蘇州遺太湖石奇狀絕倫因題二十韻奉呈夢得、樂天
內容:胚渾何時結，嵌空此日成。掀蹲龍虎鬥，挾怪鬼神驚。帶雨新水靜，輕敲碎玉鳴。攙叉鋒刃簇，縷絡釣絲縈。近水搖奇冷，依松助澹清。通身鱗甲隱，透穴洞天明。醜凸隆胡準，深凹刻兕觥。雷風疑欲變，陰黑訝將行。噤z9微寒早，輪囷數片橫。地祇愁墊壓，鼇足困支撐。珍重姑蘇守，相憐懶慢情。為探湖裡物，不怕浪中鯨。利涉餘千里，山河僅百程。池塘初展見，金玉自凡輕。側眩魂猶悚，周觀意漸平。似逢三益友，如對十年兄。旺興添魔力，消煩破宿酲。媲人當綺皓，視秩即公卿。念此園林寶，還須別識精。詩仙有劉白，為汝數逢迎。